Eures-charter

(2003/C 106/03)

DET EUROPÆISKE KOORDINERINGSBUREAU, herefter "Eures-Koordineringsbureauet", som oprettet i henhold til artikel 21 i Rådets forordning (EØF) nr. 1612/68 HAR -

under henvisning til Kommissionens beslutning 2003/8/EF af 23. december 2002 om gennemførelse af Rådets forordning (EØF) nr. 1612/68 med hensyn til formidling og udligning af tilbud og ansøgninger om beskæftigelse(1), herefter "beslutningen", særlig artikel 8,

under henvisning til udtalelse fra Det Rådgivende Udvalg for Arbejdskraftens Frie Bevægelighed og Det Faglige Udvalg for Arbejdskraftens Frie Bevægelighed,

og efter at have hørt Eures-Strategigruppen på Højt Niveau -

VEDTAGET DETTE EURES-CHARTER

hvis betingelser Eures-medlemmerne (de særlige kontorer nedsat af medlemsstaterne) og Eures-partnerne (alle andre deltagende organisationer, herunder arbejdsmarkedets parters organisationer), som defineret i beslutningens artikel 3, skal overholde, når de gennemfører aktiviteter inden for rammerne af Eures-samarbejdet.

DEL I - BESKRIVELSE AF AKTIVITETER UNDER EURES

Eures-aktiviteter er en integreret del af de tjenester, som Eures-medlemmerne tilbyder, og skal være tilgængelige på alle lokalkontorer.

Eures-medlemmer tager ved fastsættelsen af deres mål og resultatindikatorer hensyn til den europæiske dimension og især den europæiske beskæftigelsesstrategi.

Eures-medlemmer og -partnere samarbejder om at fremme den europæiske dimension i deres arbejde.

1.1. Jobmatching

Eures-medlemmer og -partnere medvirker til øget mobilitet på det europæiske arbejdsmarked via udveksling af oplysninger om jobtilbud og ansøgninger. Oplysninger om jobtilbud skal være anvendelige, præcise og tilstrækkeligt udførlige til, at jobsøgende kan træffe en velfunderet beslutning om, hvorvidt de ønsker at ansøge. Særlig opmærksomhed rettes mod jobtilbud, hvor arbejdsgiveren er interesseret i at rekruttere medarbejdere fra et andet europæisk land. Meddelelser om jobtilbud udveksles efter det ensartede system, der er omhandlet i del III.

Eures-medlemmer og -partnere yder oplysningsservice, rådgivning og vejledning til jobsøgende og arbejdsgivere, herunder personer med særlige informationsbehov, såsom arbejdstagere fra grænseområder, unge, ældre, handicappede og kvinder samt vandrende EU-arbejdstageres familiemedlemmer. Disse tjenesteydelser omfatter:

- Jobtilbud og ansøgninger

Eures-medlemmer og -partnere hjælper og rådgiver jobsøgende, som er interesseret i at arbejde i andre lande, med hensyn til relevante stillingstilbud og yder støtte og assistance til udformning af ansøgninger og cv'er i overensstemmelse med den anbefalede europæiske formular for cv'er. Jobsøgende skal have mulighed for at registrere deres cv i Eures-cv-databasen.

- Støtte til at rekruttere medarbejdere fra et andet europæisk land

Eures-medlemmer og -partnere yder oplysnings- og rekrutteringsservice til arbejdsgivere, som ønsker at rekruttere medarbejdere fra andre lande, herunder rådgivning og hjælp til at beskrive profilen for potentielle kandidater. De fremmer kendskabet til Eures-cv-databasen som et værktøj, der kan give arbejdsgivere adgang til en pulje af personer, der er interesserede i at arbejde i andre lande.

- Oplysninger om leve- og arbejdsvilkår

Eures-medlemmer og -partnere formidler opdaterede, præcise og udførlige oplysninger og rådgiver om leve- og arbejdsvilkår i Eures-landene.

- Oplysninger om arbejdsmarkedet

Eures-medlemmer og -partnere informerer om aktuelle tendenser på det europæiske beskæftigelsesmarked, herunder om tilgængelighed af arbejdskraft og om underskud og overskud af arbejdskraft.

Eures-tjenester er normalt gratis. Hvis Eures-medlemmer og -partnere opkræver gebyrer, må der ikke være forskel på de gebyrer, der opkræves for adgang til Eures-tjenester, og de gebyrer, der opkræves for tilsvarende nationale tjenester.

1.2. Tværnationalt, sektororienteret og grænseoverskridende samarbejde

Eures-medlemmer og -partnere medvirker til at styrke samarbejde inden for netværket. Eures-medlemmer og -partnere, der er specialiseret inden for bestemte erhverv eller personkategorier, som f.eks. management og forskning, støtter udviklingen af tværnationalt samarbejde vedrørende disse sektorer, både i selve Eures-netværket og i forbindelse med andre relevante initiativer og strukturer på europæisk plan.

Eures-medlemmer støtter desuden udviklingen af samarbejdet på tværs af grænserne i samarbejde med lokale arbejdsmarkedsparter, lokale myndigheder og andre relevante lokale og regionale organisationer, der befinder sig i grænseområder, med henblik på at udbygge det lokale arbejdsmarked og fremme mobiliteten for arbejdstagere i disse områder for således at bidrage til områdets økonomiske, sociale og arbejdsmarkedsmæssige udvikling. De bestræber sig på at integrere samarbejdet på tværs af grænserne i deres andre aktiviteter for at udnytte alle potentielle synergier.

1.3. Overvågning, vurdering og fjernelse af hindringer for mobiliteten

Med henblik på at etablere en koordineret overvågning af hindringer for mobiliteten og bidrage til at fjerne sådanne hindringer underretter Eures-medlemmer i samarbejde med de relevante Eures-partnere eller andre relevante kilder regelmæssigt Eures-Koordineringsbureauet om aktuelle migrationsstrømme, overskud og underskud af kvalificeret arbejdskraft inden for specifikke områder og alle andre hindringer for mobilitet, som de måtte identificere, herunder forskelle i lovgivnings- og forvaltningsprocedurer.

DEL II - OPERATIONELLE MÅL, KVALITETSNORMER OG FORPLIGTELSER FOR EURES-MEDLEMMER OG -PARTNERE

2.1. Integration af jobdatabaser

Senest den 1. januar 2005 vil alle beskæftigelsestilbud, der er offentliggjort af et Eures-medlem eller en Eures-partner, blive gjort tilgængelige for alle de andre medlemmer og partnere efter et ensartet system og fælles modeller (som beskrevet i del III), således at de kan videreformidles via opdateret teknologi.

Derudover skal Eures-medlemmer og -partnere sørge for, at de andre medlemmer og partnere hurtigt får meddelelse om ledige job, der efter arbejdsgiverens udsagn vil blive søgt besat med international arbejdskraft, eller som af andre årsager må antages at ville blive besat af statsborgere fra andre medlemsstater.

2.2. Udveksling af informationer

2.2.1. Udveksling af jobtilbud

Eures-medlemmer og -partnere sørger for, at alle jobtilbud, der kommer fra andre medlemmer og partnere, straks behandles og annonceres inden for de systemer, der hører under deres respektive ansvarsområde, og gøres tilgængelige for offentligheden.

De sikrer, at oplysninger om jobtilbud er af tilstrækkelig høj kvalitet til, at jobsøgende kan træffe en velbegrundet beslutning med hensyn til deres ansøgning, og at arbejdsgivere modtager ansøgninger fra de mest relevante kandidater.

Eures-medlemmer sørger for, at jobtilbud kun bliver annonceret, så længe de stadig er åbne.

- Jobtilbud skal straks suspenderes eller lukkes, når arbejdsgiveren har modtaget et tilstrækkeligt antal ansøgninger eller har besat stillingen.

- Eures-medlemmer overvåger alle jobtilbud, der er over et vist antal uger gamle, og sørger for, at det kontrolleres, om gamle jobtilbud stadig er åbne, og såfremt dette ikke er tilfældet, at de lukkes.

2.2.2. Udveksling af jobansøgninger

Eures-medlemmer og -partnere forestår udveksling af jobansøgninger og curricula vitæ fra jobsøgende i og uden for deres respektive lande.

Jobansøgninger skal håndteres med omhu af Eures-medlemmer og -partnere, og jobsøgende holdes fuldt informeret:

- Hvis jobansøgninger sendes direkte til arbejdsgiveren, bør jobtilbudsredaktøren, om muligt, sammen med arbejdsgiveren gennemgå svarene på stillingsannoncen og træffe passende foranstaltninger til at tilskynde til indsendelse af ansøgninger.

- Hvis ansøgningen fremsendes gennem en lokal arbejdsformidling eller en Eures-vejleder, informeres ansøgerne om, hvorvidt deres ansøgning er fremsendt til arbejdsgiveren eller ej.

Eures-Koordineringsbureauet trækker på de erfaringer, som Eures-medlemmerne og -partnerne har høstet i praksis, for derigennem at udvikle EU-dækkende standarder for jobansøgninger, der skal gøre disse mere gennemsigtige, relevante og sammenlignelige.

2.2.3. Oplysninger om leve- og arbejdsvilkår og om arbejdsmarkedet

Eures-medlemmer udveksler regelmæssigt informationer om leve- og arbejdsvilkår i deres respektive medlemslande i et ensartet format, jf. del III, der sikrer en ukompliceret udveksling af informationer mellem medlemmer og partnere. Endvidere fremmer de adgangen til information om arbejdsret, ansættelseskontrakter og social lovgivning.

Udover den regelmæssige overvågning og vurdering af hindringer for mobilitet, der er omtalt i del I, udveksler Eures-medlemmer regelmæssigt informationer om situationen og tendenserne på arbejdsmarkedet, opdelt efter regioner, aktivitetsområder og, om muligt, efter arbejdstagerkvalifikationer.

Oplysningerne skal være opdaterede, præcise og let tilgængelige. Af hensyn til tilgængeligheden skal alle oplysninger stilles til rådighed på det pågældende nationale sprog samt på tysk, engelsk og fransk.

Eures-medlemmer opdaterer regelmæssigt databasen om leve- og arbejdsvilkår og databasen med oplysninger om arbejdsmarkedet i overensstemmelse med aftalte modeller og strukturer og inden for den aftalte frist.

2.2.4. Yderligere oplysninger, der er nødvendige for oprettelsen og vedligeholdelsen af en fælles EU-informationsplatform om job og mobilitet

Udveksling af oplysninger om ovennævnte punkter er en del af en integreret europæisk informationsplatform om færdigheder og mobilitet.

For at forbedre de ydede tjenester og informationer kan Eures-Koordineringsbureauet anmode Eures-medlemmer og -partnere om supplerende oplysninger af interesse for jobsøgende eller arbejdsgivere. Dette vil også kunne bidrage til at forbedre driften af databaserne om job- og uddannelsesmuligheder på nationalt og andet plan, som vil blive sammenkoblet på europæisk plan og integreret i et websted med alle oplysninger om mobilitet ("kvikskranke").

Der gives ligeledes adgang til information, der er indsamlet af andre netværker på europæisk plan.

2.2.5. Adgang til de udvekslede informationer

For at sikre Eures-vejlederne og offentligheden fuld adgang til de udvekslede informationer stiller Eures-medlemmerne de nødvendige tekniske faciliteter og tjenester til rådighed, såsom offentligt tilgængelige it-terminaler.

2.2.6. Beskyttelse af persondata

Eures-medlemmer og -partnere respekterer alle relevante bestemmelser om beskyttelse af persondata, når de udveksler eller giver adgang til information.

2.3. Eures-medarbejdere, kvalifikationer og uddannelse

Betingelsen for, at Eures kan blive en succes, er, at der rådes over et effektivt teknisk netværk og velkvalificeret personale, der er parat til at samarbejde på tværs af grænserne.

2.3.1. Eures-chefer og -vejledere og andet personale

Hvert Eures-medlem udpeger en Eures-chef inden for organisationen. Eures-chefen har til opgave at

- fremme integrationen af den europæiske mobilitetsdimension og Eures-samarbejdet i medlemsorganisationen

- koordinere Eures-aktiviteterne samt forberede og føre tilsyn med gennemførelsen af Eures-aktivitetsplanen i det pågældende medlemsland

- sikre, at Eures-medlemmet opfylder sine mål og forpligtelser til tiden

- formidle information til Eures-vejledere og andre relevante personer

- repræsentere medlemmet i Eures-Arbejdsgruppen

- melde tilbage til Eures-Koordineringsbureauet og Eures-Arbejdsgruppen

- udpege eller rådgive om, hvordan man udpeger potentielle ansøgere til den indledende uddannelse som Eures-vejleder og til efteruddannelsen af eksisterende Eures-vejledere.

Hvert Eures-medlem sørger for, at alle medarbejdere, som ansættes til at arbejde i Eures-regi, forberedes og uddannes til at opfylde de ovenfor beskrevne operationelle mål og overholde normer og forpligtelser.

Herudover kan Eures-medlemmer og -partnere udpege Eures-vejledere, som arbejder inden for rammerne af en af Eures-medlems- eller -partnerorganisationerne. For at komme i betragtning skal kommende Eures-vejledere opfylde de almindelige udvælgelseskriterier, der er angivet i de indkaldelser af ansøgninger, der offentliggøres af Kommissionen.

Eures-vejlederne forventes at varetage en række funktioner, hvoraf nogle kræver en vis specialisering.

De funktioner, som Eures-vejlederne forventes at varetage, er:

- i deres egenskab af eksperter på området for international mobilitet at yde arbejdsgivere og jobsøgende informationsservice, erhvervsvejledning og assistance til jobsøgning samt koordinere alt dette

- at bidrage til, at Eures-tjenesterne integreres i deres organisation, og at uddanne og støtte andet personale

- at bidrage til samarbejdet i Eures-netværket.

Eures-chefer og Eures-partnere, der beskæftiger Eures-vejledere, fastlægger disses nøjagtige funktioner og hvor meget tid, der skal afsættes til Eures-aktiviteter.

Eures-medlemmer og -partnere stiller de nødvendige ressourcer til rådighed, for at Eures-vejlederne kan varetage deres opgaver, herunder navnlig:

- tilladelse til at stå til rådighed for Eures-opgaver, fortrinsvis på fuldtidsbasis og under alle omstændigheder i halvdelen af den tid, der svarer til en fuldtidsansættelsesækvivalent

- arbejdspladsudstyr

- de værktøjer, der er nødvendige for at varetage opgaven med at informere, vejlede og rådgive.

2.3.2. Uddannelse

Eures-medlemmer og -partnere sørger for, at Eures-chefer, Eures-vejledere og andre medarbejdere, der arbejder i Eures-regi, er tilstrækkeligt kvalificeret og uddannet. Alle kommende Eures-vejledere skal følge grunduddannelsesprogrammet i overensstemmelse med Eures-Koordineringsbureauets retningslinjer for at kvalificere sig til Eures-vejledere.

Eures-medlemmer og -partnere deltager som undervisere på disse grunduddannelseskurser.

Eures-medlemmer og -partnere bidrager som undervisere på efteruddannelseskurser for netværket, f.eks. via samarbejde med Eures-Koordineringsbureauet om tilrettelæggelse af besøg og tjenesterejser for tjenestemænd fra andre medlemslande med henblik på deltagelse i bl.a. seminarer og konferencer, samt udarbejdelse af yderligere programmer for uddannelse af specialuddannet personale.

2.4. Retningslinjer og aktivitetsplaner

2.4.1. Retningslinjer

Efter høring af Eures-Strategigruppen på Højt Niveau vedtager Eures-Koordineringsbureauet hvert tredje år retningslinjer for Eures-aktiviteterne for en treårig periode, første gang inden for seks måneder efter vedtagelsen af dette charter.

Retningslinjerne beskriver de overordnede operationelle mål for den pågældende periode og angiver betingelserne for økonomisk støtte fra Det Europæiske Fællesskab.

2.4.2. Aktivitetsplaner

Hvert tredje år fremsender Eures-medlemmerne deres aktivitetsplaner for den næste treårsperiode.

Aktivitetsplanerne skal baseres på retningslinjerne og indeholde:

- de elementer, der er omfattet af beslutningens artikel 9

- en beskrivelse og vurdering af den strategiske udvikling, der er nødvendig for at gennemføre retningslinjerne for hele den periode, som retningslinjerne er gældende for.

Ovennævnte elementer skal i nødvendig udstrækning også omfatte Eures-medlemmernes samarbejde med deres partnerne.

2.4.3. Særlige bestemmelser om grænseoverskridende aktiviteter

I henhold til beslutningens artikel 8, stk. 2, litra a), nr. ii), udvikler Eures-medlemmer og -partnere i fællesskab et samarbejde på tværs af grænserne, fortrinsvis inden for rammerne af grænseoverskridende Eures-partnerskaber, hvis væsentligste opgaver består i at

- tilvejebringe og udveksle information og råd om jobtilbud, ansøgninger og leve- og arbejdsvilkår og anden relevant information om arbejdsmarkederne i det pågældende grænseområde

- bidrage til udviklingen af denne informationsudveksling via direkte og regelmæssige kontakter mellem Eures-vejlederne i det pågældende område

- udarbejde og vedligeholde en fortegnelse over erhvervsuddannelsesmuligheder i området og bidrage til udbygning af uddannelsesmulighederne

- bidrage til og udvikle projekter, der sigter mod at forbedre arbejdsmarkedet i grænseområder, herunder samarbejde med andre relevante programmer.

2.4.3.1. Grænseoverskridende Eures-partnerskabers organisation

Et grænseoverskridende partnerskab omfatter de offentlige arbejdsformidlinger i alle de involverede områder samt fagforenings- og arbejdsgiverorganisationer udpeget af Eures-medlemmerne i henhold til relevant national lovgivning og praksis.

Andre mulige partnere:

- regionale og lokale myndigheder eller sammenslutninger af disse

- organisationer, der beskæftiger sig med erhvervsuddannelse

- universiteter og andre højere uddannelsesinstitutioner

- andre relevante aktører på det grænseoverskridende arbejdsmarked.

Et grænseoverskridende partnerskab kan oprettes på initiativ af en eller flere potentielle partnere. Anmodningen om at oprette et sådant partnerskab indgives til Eures-Koordineringsbureauet, der efter at have gennemgået anmodningen sammen med de berørte Eures-medlemmer træffer beslutning vedrørende anerkendelsen.

Grænseoverskridende partnerskaber oprettes på grundlag af en rammeaftale, hvori partnerne forpligter sig til at deltage i det grænseoverskridende partnerskabs aktiviteter og til at levere Eures-tjenester til deres målgruppe i overensstemmelse med bestemmelserne i Eures-charteret. Rammeaftalen, der indeholder en beskrivelse af partnerskabets mål, organisatoriske strukturer og operationelle bestemmelser, skal mindst gælde for tre år. Aftalen kan revideres og fornys.

Som foreskrevet i beslutningens artikel 9, stk. 2, skal de grænseoverskridende aktiviteter integreres i de berørte Eures-medlemmers aktivitetsplaner. De grænseoverskridende partnere og de berørte Eures-medlemmer kan aftale at integrere alle partnerskabets aktiviteter i blot ét Eures-medlems nationale virksomhed. Det eller de Eures-medlemmer, der er ansvarlige for at integrere det grænseoverskridende partnerskabs aktiviteter i de respektive nationale aktivitetsplaner, skal være identificeret i rammeaftalen.

Det eller de ansvarlige Eures-medlemmer forelægger det grænseoverskridende partnerskabs planlagte aktiviteter for Eures-Koordineringsbureauet som en del af sin/deres nationale aktivitetsplan og angiver derved sin/deres accept af disse aktiviteter.

Det eller de Eures-medlemmer, der er ansvarlige for det grænseoverskridende partnerskab, står til regnskab over for Kommissionen for forvaltningen af fællesskabsmidler, der er tildelt med henblik på gennemførelse af grænseoverskridende aktiviteter. Eures-medlemmerne sørger for, at der etableres passende procedurer for varetagelsen af disse opgaver.

2.4.3.2. Grænseoverskridende styringsudvalg og koordinator

Alle partnerskaber nedsætter et styringsudvalg, hvori de deltagende organisationer er repræsenteret. Dette organ er ansvarligt for at træffe de overordnede afgørelser inden for partnerskabet. Det sikrer sammenhængen i partnerskabets aktiviteter og fastlægger dets strategi i overensstemmelse med Eures-retningslinjerne. Det har navnlig til opgave at

- indgive forslag til aktiviteter, der skal integreres i de pågældende Eures-medlemmers aktivitetsplaner, samt et overslag over de nødvendige budgetmidler hertil

- sikre en effektiv overvågning og evaluering af aktiviteterne, herunder af deres finansiering, og gennemføre en regelmæssig evaluering af resultaterne.

Formanden for styringsudvalget skal være en repræsentant for en af de organisationer, der har undertegnet rammeaftalen. Han/hun bør vælges ved konsensus og, hvis dette ikke er muligt, ved simpelt flertal. Formanden leder møderne i styringsudvalget og handler som repræsentant for partnerskabet.

Styringsudvalget og det berørte Eures-medlem udpeger i fællesskab en koordinator, som skal sikre, at partnerskabet fungerer efter hensigten, og som navnlig har til opgave, at

- udarbejde forslag til aktiviteter i overensstemmelse med Eures-retningslinjerne

- forberede møderne i styringsudvalget og bidrage til gennemførelsen af de beslutninger, der træffes af styringsudvalget

- sikre god kommunikation med andre grænseoverskridende partnerskaber, Eures-medlemmer og Kommissionen

- sørge for overvågning og regelmæssig evaluering af udviklingen i partnerskabet og dets aktiviteter.

2.5. Markedsføring af Eures-netværket

For at Eures-netværket kan blive en succes, er det vigtigt, at potentielle klienter og personer, der arbejder inden for Eures-medlems- og partnerorganisationer, er fuldt orienteret om, hvad netværket kan tilbyde.

2.5.1. Kommunikationsstrategi og -planer

Eures-Koordineringsbureauet udvikler i samarbejde med Eures-medlemmerne og -partnerne en overordnet kommunikationsstrategi, der skal sikre, at netværket fungerer konsistent og sammenhængende i forhold til brugerne.

Eures-medlemmerne udvikler i overensstemmelse med den overordnede strategi deres egne markedsføringsplaner og integrerer dem i de respektive nationale Eures-aktivitetsplaner.

Eures-partnerne deltager i oplysnings- og markedsføringsaktiviteter, der udformes af de relevante Eures-medlemmer og Eures-Koordineringsbureauet.

Eures-medlemmer og -partnere sørger for, at det oplysningsmateriale, de stiller til rådighed, er i overensstemmelse med den overordnede kommunikationsstrategi og med den information, der kommer fra Eures-Koordineringsbureauet.

2.5.2. Eures-logoet

Eures-servicemærket og Eures-logoet er Kommissionens ejendom. Eures-medlemmer og -partnere anvender Eures-logoet i forbindelse med alle deres Eures-relaterede aktiviteter.

Information, der gives under Eures-logoet, skal være i overensstemmelse med Den Europæiske Unions politik og interesser og med Eures-målene.

Kun Eures-Koordineringsbureauet kan give tredjemand tilladelse til at anvende Eures-logoet og skal underrette de berørte Eures-medlemmer og -partnere herom. Eures-medlemmer og -partnere underretter straks Eures-Koordineringsbureauet om ethvert misbrug af logoet fra tredjemands side.

2.6. Principper for overvågning og evaluering af Eures-aktiviteter

Med henblik på at forbedre kvaliteten og effektiviteten af Eures-tjenesterne forpligter Eures-medlemmer og -partnere sig til at overvåge og evaluere alle Eures-aktiviteter, der hører under deres ansvarsområde, med hensyn til kvantitet, kvalitet og virkninger.

Eures-medlemmer og -partnere indberetter regelmæssigt data vedrørende antallet af ledige stillinger, håndterede jobansøgninger og ansættelser til Eures-Koordineringsbureauet. Dataene indberettes efter de fælles modeller, der er udarbejdet inden for netværket. De indberetter også data vedrørende antallet af kunder, der søger andre former for rådgivning. Herunder data om brugen af skræddersyede tjenesteydelser og it-værktøjer.

Alle aktiviteter og projekter, der gennemføres af Eures-medlemmer og -partnere, skal indeholde en klar definition af mål og indikatorer, der kan danne grundlag for en evaluering af, om målene er opfyldt i overensstemmelse med Eures-retningslinjerne. De således opstillede mål og indikatorer skal benyttes i de regelmæssige rapporter, der indsendes til Eures-Koordineringsbureauet.

Det enkelte Eures-medlems aktivitetsplaner skal omfatte en generel evaluering af Eures' gennemslagskraft i det pågældende land, herunder en evaluering af kvaliteten af Eures-tjenesterne, kundetilfredsheden og en konsekvensanalyse.

Eures-Koordineringsbureauet iværksætter en ekstern evaluering af Eures' funktion mindst hvert tredje år. Første gang tre år efter vedtagelsen af Kommissionens beslutning.

Herudover gennemfører Eures-Koordineringsbureauet mindst hvert tredje år en bilateral revision i samarbejde med Eures-medlemmerne. Formålet er at overvåge og drøfte udviklingen af Eures-aktiviteterne i det pågældende land og at finde nye muligheder for yderligere forbedring og fremme af samarbejdet mellem Eures-Koordineringsbureauet og Eures-medlemmet.

DEL III - ENSARTET SYSTEM OG FÆLLES MODELLER FOR UDVEKSLINGEN AF INFORMATIONER

Systemerne og procedurerne for udveksling af informationer er afgørende for Eures-netværkets funktion. Medlemmer og partnere skal benytte det ensartede system og de fælles modeller for udveksling af arbejdsmarkeds- og mobilitetsrelaterede oplysninger, som er udarbejdet af Eures-Koordineringsbureauet i nært samarbejde med medlemmerne og partnerne.

Det ensartede system beskriver de generelle rammer for udvekslingen af data, såsom

- karakteren af de oplysninger, der skal udveksles

- hyppigheden af dataudvekslingen

- metoder til at sikre adgang for andre medlemmer og partnere.

De fælles modeller beskriver indhold og form, for så vidt angår udvekslingen af de forskellige typer data.

Eures-medlemmerne samarbejder med andre relevante tjenester i deres medlemslande for at sikre komplementaritet og ensartethed med hensyn til de oplysninger, der stilles til rådighed.

Eures-medlemmer og -partnere samarbejder om at udvikle værktøjer og metoder til forbedring af deres tjenester og informationssystemer, bl.a. ved hjælp af nye informationsteknologier.

Udfærdiget i Bruxelles, den 4. april 2003.

På Eures-Koordineringsbureauets vegne

Odile Quintin

Generaldirektør

(1) EFT L 5 af 10.1.2003, s. 16.